Il-Ministru tal-Familja u Solidarjetà Soċjali, Michael Farrugia qal li terz tal-popolazzjoni, b’mod jew ieħor qed tieħu benefiċċju soċjali. F’laqgħa oħra ta’ konsultazzjoni fis-sensiela “Gvern li Jisma'” fil-Belt, Dr Farrugia qal li din is-sena nqatgħu €3 miljun f’benefiċċji mingħand persuni li ma baqgħux jingħataw il-beneffiċċji għax ma kienx ħaqqhom. Dr Farrugia tkellem dwar il-Housing Estate tal-Imtarfa, fejn qal li kien hemm bosta problemi strutturali, fost oħrajn fit-travi u l-pillastri tal-basement. Qal li l-konkos seta’ jinqala’ faċilment, tant li l-esperti esprimew tħassib serju u ttieħdu l-passi kollha meħtieġa biex ikun evitat il-periklu għal madwar 120 familja li jgħixu hemmhekk. Qal li hemm ftehim li mis-Sibt li ġej se jibdew investigazzjonijiet aktar dettaljati u se jitteħdu tal-inqas 25 kampjun għat-testijiet barra minn Malta. Spjega li sa nofs Jannar il-Gvern se jkollu r-rapporti biex jieħu l-passi kollha neċessarji biex jekk hemm xi periklu jitneħħa b’mod immedjat. Dr Farrugia qal li l-ġimgħa d-dieħla se jkollu aktar laqgħat dwar ir-riforma tal-pensjonijiet, bit-tama li fil-bidu tas-sena din ir-riforma tkun diskussa kemm fil-Kabinett u fil-pubbliku. Huwa qal li l-Gvern qed jikkonkludi r-rapport biex il-pensjoni minima nazzjonali tkun 60 fil mija tad-dħul medju tal-impjegati. Is-Segretarju Parlamentari għad-drittijiet ta’ persuni b’diżabilità u anzjanita’ attiva, Justyne Caruana tkellmet fuq il-ħtiġijiet tal-persuni b’diżabilità u l-kunċett ta’ djar żgħar fil-komunità. Qalet li beda x-xogħol fuq l-ewwel dar fis-Siġġiewi u ħarġet espressjoni ta’ interess għall-ewwel dar għal persuni b’ diżabilità f’Għawdex. Qalet li dawn id-djar se jkollhom standards għoljin, bil-mira ambizzjuża li jkun hawn għaxar djar residenzjali għal persuni b’diżabilità. Dr Caruana semmiet ir-rwol attiv tal-persuni b’diżabilità fil-komunità qalet li b’liġi fl-awtoritajiet importanti ta’ Malta se jkun hemm membru  b’diżabilità li se jwassal l-aġenda tal-persuni b’diżabilita fil-post fejn jittieħdu d-deċiżjonijiet.